VDSS Sklep Pdp 259/2024
Sodna praksa Višjega delovnega in socialnega sodišča, 2024-06-05

Oddelek za individualne in kolektivne delovne spore

Silva Donko (preds.), mag. Tanja Pustovrh Pirnat (poroč.), Mojca Dubravica

pritožba - sestavine sodbe - overjen prepis - vročitev sodbe - izvirnik sodne odločbe

Sodišče prve stopnje razen na podlagi 343.a člena ZPP nima možnosti nadomeščati svoje že izdane in strankama vročene sodbe, ampak je nanjo vezano. Stranka ima pravico zoper sodbo, izdano na prvi stopnji, v določenem roku od vročitve podati pritožbo (prvi odstavek 333. člena ZPP). Toženkino pritožbo je glede na vse navedeno sodišče prve stopnje neutemeljeno zavrglo.

Pritožbi se ugodi, izpodbijani sklep se razveljavi in se zadeva vrne sodišču prve stopnje v nov postopek.

1. Sodišče prve stopnje je z izpodbijanim sklepom zavrglo pritožbo toženke.

2. Toženka v pritožbi zoper navedeni sklep uveljavlja vse pritožbene razloge. Navaja, da je pritožbo, ki jo je sodišče prve stopnje zavrglo, vložila zoper sodbo, s katero je bilo zahtevku ugodeno, in sklep o delnem zavrženju tožbe. Po tej sodbi in sklepu je dne 29. 1. 2024 prejela sodbo, s katero je bil zahtevek zavrnjen. Sodba in sklep, vročena dne 26. 1. 2024, imata vse sestavine sodbe. Ni razvidno, da bi šlo za osnutek ali kakšno drugo pisanje. Odločitev je sicer enaka, kot je bila v odločbi z dne 30. 11. 2022, vendar je na sodbi in sklepu naveden datum zadnjega naroka za glavno obravnavo 20. 12. 2023. Sodba in sklep ne predstavljata neobstoječe odločbe, temveč izdano in vročeno odločbo, zoper katero so dopustna pravna sredstva. Vročena je bila vsaj toženki. Toženka pritožbenemu sodišču predlaga, da pritožbi ugodi, izpodbijani sklep razveljavi in zadevo vrne sodišču prve stopnje v nov postopek. Prilaga kopiji sodbe in sklepa z dne 20. 12. 2023 ter sodbe z dne 20. 12. 2023.

4. Pritožbeno sodišče je na podlagi drugega odstavka 350. člena Zakona o pravdnem postopku (ZPP) v zvezi s 366. členom ZPP izpodbijani sklep sodišča prve stopnje preizkusilo v okviru pritožbenih navedb in razlogov, na katere pazi po uradni dolžnosti.

5. Sodišče prve stopnje je na prvem naroku nove glavne obravnave dne 20. 12. 2023 sprejelo sklep, da je narok zaključen (glavna obravnava končana) in da sodba izide pisno. Toženki je, kot navaja v pritožbi in je razvidno iz predloženih listin, dne 26. 1. 2024 vročilo sodbo in sklep, s katerima je tožbo delno zavrglo, sicer pa zahtevku ugodilo in odločilo o pravdnih stroških. Dne 29. 1. 2024 ji je vročilo sodbo, s katero je zahtevek zavrnilo in odločilo o pravdnih stroških. Obe odločbi z dne 20. 12. 2023 imata vse sestavine, predpisane s 323. členom ZPP, toženki sta bili vročeni v overjenem prepisu (vsebujeta žig sodišča in potrdilo, ki potrjuje soglasnost prepisa z izvirnikom); v ovojnici je bilo obakrat navedeno, da gre za sodbo z dne 20. 12. 2023.

6. V spisu se pod zaporedno številko pisanja 41 na listovnih številkah 147-158 nahaja izvirnik sodbe z dne 20. 12. 2023, s katero je bil zahtevek zavrnjen in je bilo odločeno o pravdnih stroških; na sodbo sta pripeti vročilnici. Izvirnik sodbe in sklepa, s katerima je bila tožba delno zavržena, zahtevku ugodeno in odločeno o pravdnih stroških, v spis ni vložen, kot zahteva prvi odstavek 109. člena Sodnega reda, čeprav je bil vsaj toženki vročen overjen prepis (prvi odstavek 111. člena Sodnega reda).

7. Sodišče prve stopnje je na zaprosilo toženke glede dveh odločb, ki sta bili vročeni, odgovorilo z dopisom z dne 20. 12. 2023, da gre za pomoto; drugo vročeno sodbo, s katero je zahtevek zavrnilo in odločilo o pravdnih stroških, je označilo za "edino obstoječo sodbo v tej zadevi" ter toženko prosilo, naj ostala pisanja šteje za brezpredmetna. Toženkino pritožbo zoper prvo vročeno sodbo in sklep, s katerima je bila tožba delno zavržena, zahtevku ugodeno in odločeno o pravdnih stroških, je z izpodbijanim sklepom zavrglo.

8. Opisano postopanje sodišča prve stopnje ni pravilno. Kot je določeno v prvem odstavku 320. člena ZPP, je sodišče vezano na svojo sodbo, če ta ni razglašena, ko je odpravljena; nasproti strankam ima skladno z drugim odstavkom tega člena ZPP učinek od dneva, ko jima je vročena. Vezanost na sodbo pomeni, da je sodišče ne more več spremeniti ali razveljaviti (oziroma z dopisom označiti za brezpredmetno). Sodišče prve stopnje razen na podlagi 343.a člena ZPP nima možnosti nadomeščati svoje že izdane in strankama vročene sodbe, ampak je nanjo vezano. Stranka ima pravico zoper sodbo, izdano na prvi stopnji, v določenem roku od vročitve podati pritožbo (prvi odstavek 333. člena ZPP).

9. Toženkino pritožbo je glede na vse navedeno sodišče prve stopnje neutemeljeno zavrglo. Pritožbeno sodišče je pritožbi zoper sklep o zavrženju pritožbe ugodilo, na podlagi 3. točke 365. člena ZPP izpodbijani sklep razveljavilo in zadevo vrnilo sodišču prve stopnje v nov postopek, v katerem naj postopa po določbah ZPP (344. in 345. člen ZPP), ki urejajo postopek s pritožbo. Hkrati naj uredi sodni spis na način, da vsebuje izvirnik sodnega pisanja (sodbe in sklepa, s katerima je bila tožba delno zavržena, zahtevku ugodeno in odločeno o pravdnih stroških), skupaj z (odredbo za vročitev in) vročilnico, ki se pripne k pisanju (sedmi odstavek 204. člena Sodnega reda).

Sodni red (2016) - člen 109, 109/1, 111, 111/1, 204, 204/7

Zakon o pravdnem postopku (1999) - ZPP  - člen 320, 320/1, 323, 333, 333/1, 343a, 344, 345, 365, 365-3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.